Ir-Regolament Tal-Kummissjoni (KEE) Nru 631/85
tat-12 ta' Marzu 1985
li jemenda għat-tielet darba r-Regolament (KEE) Nru 32/82 li jistabbilixxi l-kondizzjonijiet għall-konċessjoni tar-rifużjonijiet speċjali fuq l-esportazzjoni tal-laħam taċ-ċanga u l-vitella
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta' Ġunju 1968 dwar l-organizzazzjoni komuni tas-suq tal-laħam taċ-ċanga u l-vitella [1], kif l-aħħar emendat bl-Att ta' l-Adeżjoni tal-Greċja, u partikolarment Artikolu 18(6) tiegħu,
Billi r-Regolament tal-Kummissjoni (KEE) Nru 32/82 [2], kif l-aħħar emendat bir-Regolament (KEE) Nru 2304/82 [3], jiddefinixxi l-kondizzjonijiet għall-konċessjoni tar-rifużjonijiet speċjali għas-settur tal-laħam taċ-ċanga u l-vitella; billi, biex jiġi evitat li sseħħ xi sostituzzjoni, hemm stipulat li l-prodotti in kwistjoni ma jistgħux jiġu suġġetti għall-operazzjonijiet previsti fit− 2, 3 u 4 ta' Artikolu 4(5) tar-Regolament tal-Kummissjoni (KEE) Nru 798/80 tal-31 ta' Marzu 1980 li jistabbilixxi regoli ġenerali dwar il-ħlas bil-quddiem ta' rifużjonijiet fuq l-esportazzjoni u l-ammonti kumpensatorji pożittivi rigward il-prodotti agrikoli [4], kif l-aħħar emendat bir-Regolament (KEE) Nru 1663/81 [5];
Billi, madankollu, għal raġunijiet ta' prattika kummerċjali, huwa approprjat li jiġi permess it-tgeżwir tal-prodotti in kwistjoni bil-kondizzjoni li l-marka jew is-siġill ta' l-identifikazzjoni fuq kull prodott jibqa’ jidher ċar min-naħa ta' barra tat-tgeżwir sabiex tiġi evitata kull sostituzzjoni;
Billi l-miżuri previsti f'dan ir-Regolament huma bi qbil ma’ l-opinjoni tal-Kumitat ta' Ġestjoni tal-Laħam taċ-Ċanga u l-Vitella,
ADOTTAT DAN IR-REGOLAMENT:
Artikolu 1
Dan li ġej għandu jiżdied mat-tieni subparagrafu ta' Artikolu 2(2) tar-Regolament (KEE) Nru 32/82:
"Madankollu, l-awtoritajiet kompetenti jistgħu jawtorizzaw it-tgeżwir tal-prodotti bil-kondizzjoni li l-marka jew is-siġill ta' l-identifikazzjoni għal kull prodott, imsemmi f'Artikolu 3(2), jibqa’ jidher"
.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta' Marzu 1985.